
На основу члана 43. став 1. тачка 4. Закона о запошљавању и осигурању за случај незапослености („Сл. гласник РС“, бр. 36/09) и члана 50. Правилника о критеријумима и начину спровођења мера активне политике запошљавања („Сл. гласник РС“, бр. 7/10), а у  складу са Споразумом о уређивању међусобних права и обавеза у реализацији програма и мера активне политике запошљавања између Националне службе за запошљавање и општине Пландиште број 0040-101-97/2011 и број 10-4/2011-01 

НАЦИОНАЛНА СЛУЖБА ЗА ЗАПОШЉАВАЊЕ  ФИЛИЈАЛА ВРШАЦ
У САРАДЊИ СА ОПШТИНОМ  ПЛАНДИШТЕ

Расписују
ЈАВНИ ПОЗИВ
ПОСЛОДАВЦИМА ЗА ДОДЕЛУ СУБВЕНЦИЈЕ
ЗА ОТВАРАЊЕ НОВИХ РАДНИХ МЕСТА У 2011. ГОДИНИ
I ОПИС МЕРЕ И ВИСИНА СРЕДСТАВА
Јавни позив за доделу субвенције за отварање нових радних места представља основ за доделу de minimis државне помоћи. 
Субвенција за отварање нових радних места одобрава се у једнократном износу, послодавцима који отварају нова радних места, ради запошљавања незапослених лица пријављених на евиденцију Националне службе за запошљавање (у даљем тексту: Национална служба).
Висина субвенције износи:
· 250.000,00 динара по лицу 

У току трајања Јавног позива послодавац може само једном поднети захтев за доделу субвенције за једно лице. 
II УСЛОВИ И ДОКУМЕНТАЦИЈА ЗА ПОДНОШЕЊЕ ЗАХТЕВА
Услови за подношење захтева

Право на субвенцију за отварање нових радних места послодавац може остварити под условом:
· да није смањивао број запослених у последња три месеца која претходе месецу у коме је поднет захтев, осим у случају нормалне флуктуације запослених;

· да над њим није покренут стечајни, односно ликвидациони поступак;

· да уредно измирује обавезе по основу доприноса за обавезно социјално осигурање за запослене, за последња три месеца која претходе месецу у коме је поднет захтев;
· да је подносилац захтева над којим је вођен стечајни поступак и код кога је усвојен и у целости извршен план реорганизације, успешно пословао најмање 12 месеци;

· да је подносилац захтева који је купио привредни субјект над којим је окончан поступак стечаја, успешно пословао најмање 12 месеци од дана куповине.
Право на субвенцију за отварање нових радних места не могу остварити:

· државни органи, организације и други директни и индиректни корисници буџетских средстава, друштвене организације, удружења грађана и екстериторијалне организације;
· подносиоци захтева који обављају делатност у области експлоатације угља, мењачница, коцкања и клађења и др;

· привредни субјекти у тешкоћама, у смислу члана 2. став 1. тачка 5 Уредбе о правилима за доделу државне помоћи („Сл. гласник РС“, бр. 13/10);
· корисници средстава који нису испунили ранију уговорну обавезу према Националној служби;

· подносиоци захтева који запошљавају незапослена лица која су у претходном периоду од 6 месеци од дана подношења захтева била у радном односу код подносиоца захтева, односно послодавца који је оснивач или повезано лице са подносиоцем захтева.
Документација за подношење захтева:
· захтев са бизнис планом на прописаном обрасцу;

· писана изјава подносиоца захтева о свим другим de minimis државним помоћима које је добио у претходном трогодишњем фискалном периоду и да ли му је и по ком основу већ додељена државна помоћ за исте оправдане трошкове или изјава подносиоца захтева да није користио државну помоћ;
· фотокопија решења надлежног органа о упису у регистар, уколико подносилац захтева није регистрован у АПР;

· потврда банке о промету на текућем рачуну подносиоца захтева за последња три месеца која претходе месецу у коме је поднет захтев

· пореска пријава о обрачунатим и уплаћеним доприносима за обавезно социјално осигурање на зараде/накнаде, за последња три месеца која претходе месецу у коме је поднет захтев, оверена од стране Пореске управе;

Национална служба задржава право да тражи и друге доказе релевантне за одлучивање о захтеву подносиоца. 
III ПРИОРИТЕТИ ЗА ДОДЕЛУ СУБВЕНЦИЈА

Национална служба проверава испуњеност услова Јавног позива и врши рангирање примљених захтева на основу  оцене бизнис плана и мишљења надлежне општинске Комисије.
При оцени бизнис плана узимају се у обзир следећи елементи за бодовање: делатност у коју се инвестира, до сада коришћена средства НСЗ, структура лица која се запошљавају, дужина пословања подносиоца захтева, пораст броја запослених код подносиоца захтева у претходна 3 месеца, потребни ресурси (пословни простор, опрема и обртна средства), тржиште продаје, купци и конкуренти и финансијски показатељи. 
Приоритет при додели субвенције има послодавац који запошљава лице које припада категорији теже запошљивих или рањивим категоријама, и то:

· дугорочно незапослена лица,
· незапослени без квалификација или нискоквалификовани,
· вишак запослених,
· особе са инвалидитетом,
· Роми,
· избегла и расељена лица,
· повратници по споразуму у реадмисији,
· млади до 30 година,
· старији од 50 година,
· жене,
· жртве породичног насиља и трговине људима и
· корисници материјалног обезбеђења.
IV ДОНОШЕЊЕ ОДЛУКЕ

Одлуку о додели субвенције послодавцима за отварање нових радних места за запошљавање доноси директор надлежне филијале Националне службе по прибављеном мишљења надлежне општинске Комисије.
V ЗАКЉУЧИВАЊЕ УГОВОРА

Директор филијале Националне службе и подносилац захтева, у року до 60 дана од дана доношења одлуке о одобравању субвенције, односно, најкасније до 30.12. 2011, закључују уговор, којим се уређују међусобна права и обавезе и на основу кога се врши исплата субвенције. 
Документација за закључивање уговора:
· доказ о заснивању радног односа на неодређено време за лица која се   запошљавају (уговор о раду и пријава на обавезно социјално осигурање);
· одговарајућа средства обезбеђења уговорних обавеза;
· фотокопија картона депонованих потписа и
· писани пристанак корисника средстава и жиранта за прикупљање и обраду података о личности.
Средства обезбеђења су следећа:
1. ЗА ПРЕДУЗЕТНИКА:

· за одобрена средства  – две истоветне бланко личне менице корисника средстава са једним жирантом, са меничним овлашћењима или
· хипотеку првог реда на непокретности двоструко веће вредности од износа субвенције или

· заложно право на покретним стварима троструко веће вредности од износа субвенције или

· гаранцију банке у вредности износа субвенције или

· уговорно јемство.
2. ЗА ПРАВНО ЛИЦЕ:
· за одобрена средства  – две истоветне бланко соло менице, са меничним овлашћењима или
· хипотеку првог реда на непокретности двоструко веће вредности од износа субвенције или

· заложно право на покретним стварима троструко веће вредности од износа субвенције или

· гаранцију банке у вредности износа субвенције.
Жирант може бити свако пословно способно физичко лице, не старије од 65 година, које има редовна месечна примања на име зараде или пензије, независно од висине примања, као и физичко лице које самостално обавља делатност (предузетник).
Покретна имовина која је предмет ручне залоге мора бити осигурана најкраће у периоду трајања уговорне обавезе и полиса осигурања винкулирана (пренето право коришћења) у корист Националне службе. Предмет заложног права на покретној имовини не могу бити возила.
VI ОБАВЕЗЕ ПОДНОСИОЦА ЗАХТЕВА НАКОН ЗАКЉУЧЕЊА УГОВОРА
Након закључења уговора подносилац захтева дужан је да: 

1) закључи уговор о раду са незапосленим лицем, на неодређено време, са пуним радним временом, у трајању од најмање 24 месецa од дана заснивања радног односа и 
2) измирује обавезе по основу доприноса за обавезно социјално осигурање у складу са законом.
Корисник средстава дужан је да обавља делатност на територији општине на кojoj је остварио право на субвенцију. 
У случају да корисник средстава не реализује обавезе дефинисане уговором, дужан је да врати износ субвенције.
VII ОСТАЛЕ ИНФОРМАЦИЈЕ
Захтев са бизнис планом подноси се у два примерка, надлежној организационој јединици Национaлне службе, према седишту послодавца или организационе јединице у којој се реализује програм, непосредно или путем поште, на прописаном обрасцу који се може добити у Национaлној служби, Филијали Вршац, Испостави Пландиште или преузети на сајту www.plandiste-opstina.rs
Информације о делатностима које не могу бити субвенционисане могу се добити у Национaлној служби, Филијали Вршац Испоставa Пландиште  или на сајту  www.plandiste-opstina.rs
Јавни позив је отворен од дана објављивања до утрошка расположивих средстава издвојених за ову намену.

Све додатне информације могу се добити у Национaлној служби Филијала Вршац,   013/802-427 или  испостави  Пландиште на телефон 013/861-077
Непотпуна документација неће се узимати у разматрање.

